作者:不詳
標題:與崔渥冥會雜詩
內容:萬裡同心別九重，定知涉曆此相逢。誰人翻向群峰路，不得蒼梧徇玉容。春鳥交交引思濃，豈期塵跡拜仙宮。鸞歌鳳舞飄珠翠，疑是陽臺一夢中。鸞輿昔日出蒲關，一去蒼梧更不還。若是不留千古恨，湘江何事竹猶斑。愁聞黃鳥夜關關，溈汭春來有夢還。遺美代移刊勒絕，唯聞留得淚痕斑。方承恩寵醉金盃，豈為干戈驟到來。亡國破家皆有恨，捧心無語淚蘇臺。桃花流水兩堪傷，洞口煙波月漸長。莫道仙家無別恨，至今垂淚憶劉郎。涇陽平野草初春，遙望家鄉淚滴頻。當此不知多少恨，至今空憶在靈姻。目斷魂銷正惘然，九疑山際路漫漫。何人知得心中恨，空有湘江竹萬竿。常說仙家事不同，偶陪花月此宵中。錦屏銀燭皆堪恨，惆悵紗窗向曉風。